Studju ekonomiku jipprovdi l-informazzjoni importanti fuq l-effetti potenzjali ta' ftehimiet kummerċjali fil-futur u jivvalida l-approċċ attwali tal-UE li b'mod sistematiku tipproteġi s-setturi sensittivi. Fil-laqgħa tal-Kunsill Agrikolu tal-15 ta' Novembru 2016, il-Viċi President Katainen u l-Kummissarju Hogan ippreżentaw ir-riżultati ta' studju dwar l-effetti ekonomiċi kumulattivi tan-negozjati kummerċjali li għaddejjin bħalissa u ta' dawk li ġejjin, fuq is-settur agrikolu tal-UE. Dan l-istudju jinsab online fil-forma ta' stqarrija għall-istampa. L-istudju huwa eżerċizzju teoretiku ta' mudellar fuq l-effetti ekonomiċi potenzjali fuq is-settur agroalimentari, li jinkludi riżultati speċifiċi għal xi prodotti agrikoli wara li jiġu konklużi 12-il ftehim kummerċjali sal-2025. Hemm xi twiddib dwar il-mudelli li ntużaw, u għandhom il-limitazzjonijiet tagħhom, b'mod partikolari, il-fatt li l-analiżi tqis it-tnaqqis fit-tariffi, u mhux il-kwoti tar-rati tariffarji għall-prodotti sensittivi, kif inhi l-prattika normali tal-UE meta tkun qiegħda tinnegozja l-ftehimiet kummerċjali. Minħabba l-limitazzjonijiet tal-metodoloġiji li jistgħu jintużaw, l-istudju jħalli barra ċerti prodotti agrikoli ewlenin mill-analiżi aktar dettaljata. Ma setgħux jingħaddu fid-dettall il-vantaġġi possibbli għall-prodotti importanti bħall-frott u l-ħxejjex, l-inbid, iż-żejt taż-żebbuġa u b'mod ġenerali, l-ikel ipproċessat (li jagħmlu 70% tal-valur tal-esportazzjoni tal-ikel agrikolu tal-UE), u bl-istess mod ma setgħux jingħaddu l-vantaġġi tal-protezzjoni miżjuda mill-Indikazzjonijiet Ġeografiċi fil-ftehimiet kummerċjali. L-istudju minnu nnifsu mhuwiex previżjoni jew tbassir tar-riżultati probabbli tal-konklużjoni b'suċċess ta' dawk it-12-il ftehim li l-maġġoranza tagħhom għadhom qed jiġu nnegozjati, jew li għadhom lanqas biss bdew in-negozjati dwarhom. Iżda jgħin biex jagħti idea tajba tal-pożizzjoni li għandha tieħu fin-negozjati l-Kummissjoni, meta jasal iż-żmien. Għalfejn sar studju dwar l-impatti kumulattivi tal-ftehimiet kummerċjali fuq l-agrikultura? L-Unjoni Ewropea diġà kkonkludiet ħafna ftehimiet kummerċali bilaterali u reġjonali u fil-preżent qiegħda tinnegozja għadd kbir minn dawn ukoll. Huwa mistenni li jitnedew aktar negozjati fil-ġejjieni qrib. Ladarba jiġu implimentati dawn il-ftehimiet diversi, huma se joħolqu opportunitajiet ġodda għall-esportazzjoni ta' prodotti agroalimentari, iżda se jippermettu wkoll li jkun hemm iżjed importazzjonijiet u li l-kompetizzjoni fis-suq agroalimentari domestiku tiżdied. Għaldaqstant, l-għan ta' dan l-istudju huwa li jagħti idea aktar preċiża tal-impatt ekonomiku potenzjali ta' dawn il-ħafna ftehimiet fuq is-settur agrikolu tal-UE, b'ħarsa partikolari lejn l-oġġetti ewlenin. Liema huma l-ftehimiet li huma ttrattati fl-istudju? L-istudju jiffoka fuq 12-il ftehim kummerċjali li għadhom iridu jiġu implimentati u li jvarjaw minn ftehimiet li diġà ġew innegozjati (mal-Kanada u mal-Vjetnam), għal dawk li bħalissa qegħdin fi stadji differenti tan-negozjati (mal-Istati Uniti, mas-Suq Komuni tan-Nofsinhar (Mercosur), mal-Ġappun, mat-Tajlandja, mal-Indoneżja, mal-Filippini), u jinkludi wkoll żewġ ftehimiet li għad iridu jiġu nnegozjati (mal-Awstralja, man-New Zealand) u tnejn oħrali jinvolvu l-aġġornament ta' ftehimiet eżistenti(mat-Turkija, mal-Messiku). U xi ngħidu dwar il-ftehimiet kummerċjali li diġà qegħdin fis-seħħ, eż. mal-Korea t'Isfel u mal-Ukrajna? L-effetti tal-ftehimiet kummerċjali li qegħdin fis-seħħ jidhru diġà fil-kummerċ agroalimentari tal-UE. Dawn ġew inklużi fix-xenarju ta' referenza (il-linja bażi) tal-analiżi. L-istudju qed jiffoka fuq ftehimiet addizzjonali li għadhom ma ġewx fis-seħħ. Huwa jqabbel is-sitwazzjoni li se sseħħ meta dawn il-ftehimiet addizzjonali jinżiedu max-xenarju ta' referenza (jiġifieri, is-sitwazzjoni kif inhi llum, mingħajrhom). X'inhija l-metodoloġija ta' dan l-istudju? Billi l-biċċa l-kbira tal-ftehimiet analizzati f'dan l-istudju għadhom qegħdin jiġu nnegozjati, l-istudju ma jistax jasal għal valutazzjoni konkreta u preċiża għal kull wieħed minnhom. Għalhekk, l-istudju huwa bbażat fuq simulazzjonijiet tax-xenarji li nħadmu fuq mudelli ekonomiċi. Wieħed minnhom, filwaqt li jiffoka biss fuq għadd ta' setturi ewlenin (il-laħam, il-ħalib, iċ-ċereali, iz-zokkor, ir-ross u ż-żjut veġetali), jagħti riżultati aktar dettaljati u jaħdem fuq il-premessa li dawn l-oġġetti huma prodotti bażiċi. Ma setgħux jingħaddu fid-dettall il-vantaġġi possibbli għall-prodotti importanti (li jagħmlu 70% tal-valur tal-esportazzjoni tal-ikel agrikolu tal-UE), u bl-istess mod ma setgħux jingħaddu l-vantaġġi tal-protezzjoni miżjuda mill-Indikazzjonijiet Ġeografiċi. Il-valutazzjoni tiffoka biss fuq l-effetti tal-liberalizzazzjoni reċiproka tat-tariffi tal-importazzjoni bejn l-UE u s-sħab kummerċjali rilevanti, u ma tikkunsidrax dispożizzjonijiet oħra li għandhom impatt ekonomiku (eż. it-tnaqqis ta' miżuri li m'għandhomx x'jaqsmu mat-tariffi, b'mod partikolari miżuri sanitarji u fitosanitarji). L-impatt tal-miżuri li tħaddem l-UE biex tipproteġi s-setturi vulnerabbli, pereżempju l-użu sistematiku tal-kwoti tar-rati tariffarji limitati wkoll ma jidħolx fl-ambitu ta' din il-valutazzjoni. L-anqas ma tqies l-impatt tal-konsegwenzi tar-referendum tar-Renju Unit dwar is-sħubija fl-UE. Għaldaqstant, il-konklużjonijiet tal-istudju jagħtu indikazzjoni tad-direzzjoni potenzjali u l-kobor ta' ċerti xenarji ta' liberalizzazzjoni, u mhuwiex tbassira tar-riżultati ta' ftehimiet futuri. Liema huma x-xenarji li ġew analizzati? F'dan l-istudju ntużaw żewġ xenarji kummerċjali teoretiċi, li ssemmew “ambizzjuż” (b'ebda tariffi fuq 98.5% tal-prodotti kollha, anki l-prodotti industrijali, u tnaqqis parzjali ta' 50% tat-tariffi fuq il-prodotti l-oħrajn kollha li jifdal) jew “konservattiv” (b'ebda dazji għal 97% biss tal-prodotti kollha u tnaqqis parzjali ta' 25% tat-tariffi għall-prodotti l-oħra kollha li jifdal). Dawn huma sempliċiment eżerċizzji ta' mudellar, u dak li jkun bl-ebda mod ma għandu jarahom bħala previżjoni tar-riżultati potenzjali tan-negozjati li għaddejjin. L-ebda wieħed minn dawn ix-xenarji ma jqis l-effett li jkun hemm meta jiġu imposti kwoti tar-rati tariffarji limitati għall-prodotti sensittivi, li hija prattika komuni fil-ftehimiet kummerċjali tal-UE, fejn il-kwoti tar-rati tariffarji limitati dejjem jiddaħħlu għal għadd ta' prodotti sensittivi. Dan l-aspett importanti tħalla barra biex tkun tista' ssir is-simplifikazzjoni teoretika meħtieġa. L-istudju għaliex ma jagħtix l-istess livell ta' riżultati dettaljati għall-prodotti agrikoli kollha? L-istudju huwa limitat bil-kopertura tal-prodotti u d-diżaggregazzjoni disponibbli fil-mudelli li ntużaw fih. Il-mudell ta' bilanċ parzjali - li jagħti l-iżjed riżultati dettaljati marbutin mal-prodotti - ma jittrattax is-setturi ewlenin li ġejjin: il-frott u l-ħxejjex, l-inbid, iż-żejt taż-żebbuġa, l-għelejjel speċjalizzati, u x-xarbiet u l-prodotti agrikoli pproċessati l-oħrajn kollha. Madankollu, il-mudell ta' bilanċ ġenerali jagħti wkoll l-impatti ġenerali kummerċjali fuq il-frott u l-ħxejjex (bħala settur wieħed) u l-inbid u l-ispirti (fil-kategorija “xorb u tabakk”) - filwaqt li ż-żejt taż-żebbuġa, l-etanol u prodotti oħrajn qegħdin inklużi f'kategoriji ikbar, b'riżultati speċifiċi li hu diffiċli li wieħed jifridhom. Dan l-istudju jipprovdi indikazzjonijiet operattivi għall-mod kif għandha timxi fil-ftehimiet kummerċjali l-UE (eż. dwar il-kobor possibbli tal-konċessjonijiet tal-kwoti tar-rati tariffarji)? Le. Ma jeżistix studju ekonomiku li jista' jagħti dawn l-indikazzjonijiet operattivi. L-għan ta' kull studju ekonomiku (u ta' dan ukoll) huwa li, soġġett għas-suppożizzjonijiet dwar xenarji u għal-limitazzjonijiet tal-eżerċizzju, jagħti direzzjoni u idea ġenerali tal-kobor tal-impatti mistennija ta' ftehim kummerċjali. Apparti dan, huwa ċar li r-riżultati jikkonfermaw li l-approċċ attwali tal-UE, li tillimita l-liberalizzazzjoni tal-importazzjoni ta' prodotti agrikoli sensittivi fin-negozjati kummerċjali kollha, huwa tajjeb. Ix-xenarji tan-negozju fl-istudju għaliex mhumiex ibbażati fuq il-volumi tal-hekk imsejħa kwoti tar-rati tariffarji? Billi l-maġġoranza tal-ftehimiet għadhom qed jiġu nnegozjati u mhuwiex magħruf ir-riżultat tagħhom (jew għadhom iridu jitnedew), m'hemm l-ebda mod kif wieħed jista' jidentifika xenarju realistiku b'volumi preċiżi tal-kwoti tar-rati tariffarji. L-uniċi eċċezzjonijiet fl-istudju huma l-Kanada u l-Vjetnam. Għal dawn il-pajjiżi, jitqiesu l-kwoti tar-rati tariffarji. It-tnaqqis parzjali tat-tariffi għall-prodotti sensittivi huwa approċċ aktar teoretiku, iżda jippermetti approċċ konsistenti għall-ftehimiet kummerċjali kollha, u li tinżamm simetrija bejn l-UE u s-sħab kummerċjali. L-ewwel u qabel kollox, l-aħjar li wieħed jista' jgħid fuq il-paragun bejn iċ-ċifri tal-importazzjoni reali u l-volumi tal-kwoti tar-rati tariffarji huwa li hu impreċiż, billi dawn tal-aħħar jindikaw opportunità ta' esportazzjoni li mhux bilfors tissarraf f'importazzjonijiet reali. Pereżempju, il-Kanada ilha mill-2011 tgawdi kwota (48, 200 tunnellata fil-piż tal-prodott) fuq iċ-ċanga ta' kwalità tajba ħafna mingħajr dazju, iżda qatt ma rnexxielha tesporta kwantitajiet sinifikanti. Anki l-esportazzjonijiet tal-Istati Uniti bl-istess kwoti tar-rati tariffarji qatt ma laħqu l-kwantitajiet li kellhom il-possibbiltà li jilħqu (dejjem inqas minn 40% tal-kwantitajiet). U kif inhuma r-riżultati fil-livelli tal-Istati Membri jew tar-reġjuni? Minħabba l-limitazzjonijiet tal-mudelli li ntużaw, ir-riżultati disponibbli huma biss dawk tal-UE kollha f'daqqa. Għaliex ma ddaħħlux fil-mudell l-ostakoli sanitarji u fitosanitarji? Li kieku dawn iddaħħlu fil-mudell, konna nistennew iktar vantaġġi għall-esportazzjonijiet tal-UE, jew aktar diffikultajiet għall-importazzjonijiet tal-UE? Fil-preżent m'għandniex metodoloġija robusta biex inqisu l-ostakoli sanitarji u fitosanitarji fil-mudelli ekonomiċi kontemporanji. Il-fatt li huwa diffiċli li wieħed jikkwantifika l-vantaġġi għall-UE li jiġu minn kundizzjonijiet sanitarji u fitosanitarji mtejbin innegozjati fil-ftehimiet kummerċjali tagħna ma għandux jimmina dawk il-miri tan-negozjar, peress li ħafna sħab kummerċjali jissoġġettu lill-esportaturi mill-UE għal għadd ta' proċeduri sanitarji u fitosanitarji kkumplikati u mhux ġustifikati. Fil-każ tal-importazzjonijiet fl-UE, l-UE qatt, f'ebda ftehim kummerċjali, ma kkompromettiet l-istandards għoljin tagħha ta' ħarsien tal-konsumaturi. Pereżempju, hija qatt ma awtorizzat l-hekk imsejħa promoturi tat-tkabbir, jew biddlet il-proċess tagħha, li għandu bażi xjentifika, għall-approvazzjoni tal-OĠM. Dawn ir-rekwiżiti legali għall-importazzjonijiet fl-UE għadhom iseħħu (eż. is-CETA), anki meta jitnaqqsu jew jitneħħew it-tariffi, u dan l-approċċ jagħmel parti mill-pożizzjoni ta' negozjar tal-UE fil-ftehimiet kollha. Kif jistgħu l-ftehimiet kummerċjali jgħinu biex inaqqsu l-ostakoli sanitarji u fitosanitarji għall-kummerċ? Il-ftehimiet kummerċjali bilaterali moderni jittrattaw b'mod effettiv l-ostakoli sanitarji u fitosanitarji, li ħafna drabi jkunu kumplessi teknikament, jiswew ħafna flus u ilhom jeżistu żmien twil. Dan l-aħħar kien hemm għadd ta' suċċessi fit-tneħħija ta' ostakoli sanitarji u fitosanitarji li ffaċilitaw l-esportazzjonijiet mill-UE. L-UE għandha qafas sanitarju u fitosanitarju armonizzat, għall-kummerċ ta' bejn l-Istati Membri, li mhux dejjem ikun rikonoxxut mis-sħab kummerċjali, billi dawn ħafna drabi jħarsu lejn l-istatus tas-saħħa tal-annimali u l-pjanti ta' kull Stat Membru individwali. Permezz tal-ftehimiet kummerċjali tal-UE li ġew konklużi jew li qed jiġu nnegozjati, il-Kummissjoni tfittex ir-rikonoxximent tal-qafas sanitarju u fitosanitarju armonizzat tal-UE mingħand il-pajjiżi terzi. Dan fl-aħħar mill-aħħar għandu jwassal għal proċeduri tal-approvazzjoni ssimplifikati u aktar rapidi għall-Istati Membri jew gruppi ta' Stati Membri interessati, u għandu jwassal ukoll biex jiġu stabbiliti kundizzjonijiet għall-esportazzjoni komuni għall-Istati Membri kollha. X'jurina l-istudju dwar l-iżvilupp tal-agrikultura tal-UE fil-ġejjieni? L-istudju huwa għodda li l-għan tagħha huwa li tinforma l-istrateġija tan-negozjar fil-ġejjieni billi tqis xenarji teoretiċi li jinkludu tnaqqis ta' 50% u 25% fit-tariffi u fejn m'hemmx restrizzjonijiet kwantitattivi. Ix-xenarji li ntużaw fl-istudju ma jipprevedux u ma jirriflettux ir-riżultati futuri ta' negozjati speċifiċi li wisq probabbli jipprevedu kwoti tar-rati tariffarji fuq il-prodotti sensittivi. Madankollu, ir-riżultati tal-istudju jikkonfermaw l-approċċ li qed tieħu l-Kummissjoni bħalissa permezz tan-negozjaturi tal-UE għall-kapitoli agrikoli tan-negozjati kummerċjali. Jidher li hemm opportunitajiet enormi ta' esportazzjoni fis-setturi tal-ħalib u tal-laħam tal-majjal, u l-UE se tinnegozja b'determinazzjoni kbira biex jitneħħew it-tariffi u l-ostakoli. L-agrikultura tal-UE għandha interess ċar li żżomm ma' aġenda kummerċjali internazzjonali ambizzjuża biex ma titlifx is-sehem attwali tagħha fis-suq għat-tgawdija tal-kompetituri kummerċjali tagħna. Huma mistennija vantaġġi addizzjonali kbar għall-esportazzjoni mill-UE miż-żieda fl-opportunitajiet għall-esportazzjoni tal-ikel ipproċessat, mill-protezzjoni mtejba tal-Indikazzjonijiet Ġeografiċi, u mill-immaniġġar tal-ostakoli sanitarji u fitosanitarji. L-istudju jikkonferma wkoll li l-approċċ tal-UE li żżomm soda fuq l-aċċess limitat ta' prodotti sensittivi bħalma huma ċ-ċanga u r-ross, huwa ġġustifikat. Jeħtieġ li n-negozjaturi tal-UE jikkontrollaw l-aspettattivi tas-sħab tagħhom fil-pajjiżi terzi u jkunu determinati li jiżguraw il-protezzjoni xierqa għal dawk il-prodotti sensittivi li huma ta' valur ekonomiku u soċjali qawwi għal diversi Stati Membri. Fl-aħħar nett, l-istudju jipprovdi argument qawwi favur Politika Agrikola Komuni (PAK) tal-UE b'saħħitha u b'ħafna riżorsi fil-futur. PAK b'saħħitha hija essenzjali għal min irid jesporta u għal min jipproduċi għas-swieq lokali. Din tiżgura wkoll li l-produzzjoni tagħna tkun sostenibbli u li ssir b'mod li tħares l-ambjent u tikkontribwixxi biex tikkumbatti l-isfida kbira tat-tibdil fil-klima.